Vŕtanie (obrábanie)

Vŕtanie je spôsob trieskového obrábania, ktorým sa vytvára v plnom obrábanom predmete otvor s kruhovým prierezom rôznej veľkosti a presnosti. Strojové vŕtanie sa najčastejšie vykonáva na vŕtacích strojoch - vŕtačkách, ale je ho možné vykonať aj napríklad na sústruhu. Menšie otvory avšak s nízkou presnosťou je možné vŕtať aj pomocou ručných vŕtačiek.

Rezné pohyby 
Hlavný rezný pohyb je rotačný a vykonáva ho nástroj pri vŕtaní na vŕtačkách, alebo obrobok pri vŕtaní na sústruhu.
Vedľajší rezný pohyb je posun v smere osi otáčania, vykonáva ho nástroj.

Nástroje na vŕtanie 

Vŕtací nástroj sa volá vrták. Podľa konštrukcie sa rozlišuje niekoľko typov vrtákov:
skrutkovicový vrták - používa sa najčastejšie
delový vrták - pre vŕtanie hlbokých otvorov
strediaci vrták - pre vŕtanie strediacich jamiek
kopijovitý vrták - pre hrubé vŕtanie, pretože je málo presný
korunový vrták - pre vŕtanie veľkých otvorov do hrubého plechu

Geometrické parametre konkrétnych nástrojov závisia hlavne od materiálu do ktorého sa bude vŕtať a menej od materiálu vrtáka a rezných podmienok.

Upínanie nástrojov 
Nástroje sa upínajú za stopku:
 s valcovou stopkou sa upínajú do čeľusťových skľučovadiel
 s kužeľovitou stopkou sa upínajú priamo do kužeľovitého otvoru vretena prípadne s využitím redukčných puzdier
 nástrčné nástroje sa upínajú pomocou upínacích tŕňov
 nástroje v sériovej a hromadnej výrobe sa upínajú pomocou rýchloupínacích hláv.

Stroje na vŕtanie 
 
Vŕtačky na strojové vŕtanie sa rozdeľujú podľa počtu vretien na: 
jednovretenové a
viacvretenové
a ďalej podľa konštrukcie na:
stolné - pre vŕtanie malých otvorov do priemeru približne 16 mm
stĺpové - pre vŕtanie stredných otvorov  do priemeru približne 40 mm
stojanové - pre vŕtanie otvorov do priemeru približne 80 mm
otočné - s radiálne prestaviteľným vretenom pre vŕtanie väčšieho počtu dier do veľkých a ťažkých obrobkov
univerzálne - s ľubovoľne nastaviteľným vretenom
špeciálne - pre sériovú a hromadnú výrobu.
navŕtavačky strediacich jamiek - špeciálne jednoúčelové stroje

Upínanie obrobkov 
Obrobky sa podľa veľkosti a typu vŕtačky upínajú do:
ručného zveráka - malé predmety
strojového zveráka - väčšie predmety
pomocou úpiniek a skrutiek s T hlavou do stola stroja
do upínacieho stroja
do prípravku

Chladenie 
Počas vŕtania vzniká teplo, ktoré je potrebné z miesta rezu odvádzať. Na to sa používajú rôzne chladiace kvapaliny podľa druhu vŕtaného materiálu: 
 oceľ - rezný olej alebo chladiaca emulzia
 liatina - nechladí sa
 drevo a plasty - nechladí sa
 kameň - voda. 
Kvapalina sa tiež niekedy používa na vyplavovanie triesky.

Vyvrtávanie 

S vŕtaním súvisiaca, často po vŕtaní nasledujúca operácia sa nazýva vyvŕtavanie. V tomto prípade sa zväčšuje už predvŕtaný, alebo predliaty otvor. Nástroj môže byť tiež vrták, ale používajú sa aj ďalšie viacrezné nástroje.

Vŕtanie na jadro 

Vyvrtáva sa len prstencový otvor, t. j. stredom diery prechádza ešte valec z nevyvŕtaného materiálu.

Vŕtanie na formu 

Otvor sa vŕta/vyvrtáva na presnú formu. Niekedy môže byť aj zložitá.

Vŕtanie a vyvrtávanie